Gandia es converteix en la capital de la música en valencià
20 gener 2025

## Gandia es converteix en la capital de la música en valencià20 gener 2025Última actualització: 20 gener 2025

![](../gestion/img/73bddc8d344a27bc94e1d6c0744d80432d022437f96d6b04f2af76d6f036ddc7.jpg)  
  

La XIX edició dels Premis Ovidi va celebrar anit al Teatre Serrano de Gandia una emotiva gala de lliurament dels millors treballs de la música en valencià, dedicada al poeta Vicent Andrés Estellés (amb presència de la seua filla Carmina Andrés Lorente) i en record a les víctimes de la DANA que assolà bona part del territori valencià el passat 29 d’octubre de 2024.

Després d’un any rècord de produccions de música en valencià (s’han valorat 267 treballs), enguany han esdevingut uns premis molt repartits i tan sols Miquel Gil va aconseguir sumar més d’un guardó (Millor Disc de Folk i Millor Videoclip). Atlàntic va guanyar en la categoria de Millor Disc de Pop, Borja Penalba en Disc de Cançó, i Pep de la Tona en Mestissatge. La resta de guardonats van ser Andreu Valor, De Paper, El Trib Reial, Malifeta, Oller i Guerra, Palmer, Quinto, Sociologia Animal i Vaire.

Per la seua banda, Mara Aranda, que juntament amb Efrén López van ser els principals integrants i fundadors de l’Ham de Foc, va recollir el Premi a la Trajectòria Artística, mentre que Germà Alcayde el Premi al Suport a la Música en Valencià per la tasca al capdavant del portal musicaenvalencia.es.

****Amb les víctimes de la**** ****DANA****

Conduïda per l’actriu Marina Alegre, la gala dels XIX Premis Ovidi en un Teatre Serrano de Gandia ple de gom a gom, va tindre un record continuat per les víctimes de la DANA. Recordem que el COM va haver d’ajornar la cerimònia de lliurament de guardons per la tragèdia. Amb «El Cant dels Ocells» (Pau Casals) interpretat per Maria Pons s’hi va encendre la flama d’una emotiva vesprada-nit que va tindre en l’obra del poeta Vicent Andrés Estellés un excepcional fil conductor.

Marina Alegre va encetar la nit amb un fragment de l’obra teatral «Coral Romput» que ella mateixa va protagonitzar l’any passat, i va comptar amb diverses actuacions de la cantant de Vinaròs, Esther, que amb el seu grup ha musicat diversos poemes de l’autor de Burjassot. Un dels moments de la nit va estar el lliurament del Premi a la Millor Musicació d’Estellés, convocat enguany de manera extraordinària i al qual concorrien les 86 cançons que s’han fet de poemes d’Estellés només en l’últim any. El guardó el va entregar la filla del poeta, Carmina Andrés Lorente, a Andreu Valor per «Documentals».

La gala va comptar amb la presència de la primera tinenta d’alcaldia, ****Alícia Izquierdo****, la regidora de Política lingüística, ****Esther Sapena****, que dona suport econòmic als premis, a més de l’edil ****Liduvina Gil******.** També dels diputats al Congrés espanyol ****Àgueda Micó**** i ****Nahuel González**** i dels diputats a les Corts Valencianes, ****Ver********ònica**** ****Ruiz**** i ****Francesc Roig.****

En el seu parlament, Sapena va agrair el Col·lectiu Ovidi Montllor, no només per la confiança dipositada en Gandia, sinó per tot el seu treball en defensa de la música en la nostra llengua. _«Una llengua permanentment amenaçada, més encara en l’actual conjuntura social i política, però a la qual li hem promés fidelitat. Gràcies a persones com vosaltres la nostra llengua perviu i perviurà, malgrat que s’entesten en fer-la desaparéixer, sobretot, darrerament, dels àmbits social i educatiu. La nostra llengua és única i és la millor llengua del món, senzillament, perquè és la nostra, perquè és la llengua dels nostres avantpassats, la llengua amb la que volem ser «un poble alegre i combatiu», que trobe algun dia, el seu lloc entre els pobles del món»_. En aquest sentit, va fer una crida per a respondre davant la mal anomenada llei de llibertat educativa del Consell i mostrar el ferm rebuig a la consulta a les famílies sobre la tria de la llengua. I, en cas de fer-se, a triar el valencià.

****Destacada representació cultural****

Per al lliurament dels Premis, a més dels membres del jurat, format enguany per Amàlia Garrigós, Carla González, Josep Vicent Frechina, Quim Vilarnau, Vicent Xavier Contrí i Xavier Aliaga en l'apartat musical, i per Cèsar Amiguet, Lina Vila, Víctor Serna en el visual), el COM va voler comptar amb destacades figures de la cultura com el poeta Josep Piera, premi d’honor de les Lletres Catalanes i Fill Predilecte de Fandia, Vicent Torrent, fundador i ànima del grup Al Tall, l’actor i director teatral gandià Ximo Vidal (Pluja Teatre), la cantant de la ciutat Eva Dénia i Pere Camps, director del festival de cançó d’autor Barnasants.  
  

****Els i les premiades****

El primer premi lliurat va ser el de Millor Videoclip, que van arreplegar Tubal Perales, Vicent Todolí i Enric Alepuz per «Nineta», de Miquel Gil, que sumava el primer guardó de la nit. Després s’hi va lliurar el premi a Millor Disseny de Portada a Mònica Casugas per «L'agraïment», d’Oller i Guerra. Seguit, va pujar a l’escenari Quinto per recollir el Premi a Millor Disc Revelació, que lliurava Escola Valenciana.

El jurat ha considerat que els Millors Arranjaments i/o Producció els han signat El Trib Reial pel seu disc, «Terra Màgica», mentre que la Millor Lletra l’han fet Sociologia Animal amb «Corredor del Mediterrani». Mentrestant, el grup Malifeta va aconseguir el guardó de Millor Cançó amb «Emili Baró, 14».

La gala va continuar amb el Millor Disc de Cançó d’Autor, que va guanyar Borja Penalba amb «Giròvag»; el premi el va recollir en el seu nom Pere Camps, director del Barnasants. Seguidament, s’hi va entregar el premi al Millor Disc de Música Familiar, que va recollir De paper per «Només les flors». Un dels homenatges de la nit va ser per a Germà Alcayde, amb un molt merescut Premi al Suport a la Música en Valencià molt aplaudit, en un premi que va rebre de mans de la primera tinenta d’Alcaldia, Alícia Izquierdo. El grup Vaire es va emportar el Millor Disc de Rock, mentre la jove Palmer va fer el mateix en la categoria de Hip hop i Electrònica.

La nit es va coronar amb altres premis molt destacats. En primer lloc, el de la Millor Musicació d’Estellés per a Andreu Valor, i de Millor Disc de Mestissatge per a un altre nom essencial de la música en valencià, Pep de la Tona, amb el seu treball «El temps de la calor». El grup de l’Horta de València Atlàntic va aconseguir el premi al Millor Disc de Pop amb «Desnivell positiu», sumant el segon Ovidi de la seua carrera, mentre que un altre homenot de la música en valencià, Miquel Gil va pujar per a rebre el de Millor Disc de Folk per «Viatger». Finalment, el Teatre Serrano de Gandia va homenatjat a l’Ham de Foc per la seua trajectòria a final del passat segle com a referent de la música de caràcter tradicional en valencià.

****El discurs del president del COM****

El desastre natural de la DANA, també polític per la gestió de la catàstrofe, va centrar bona part del discurs del president del Col·lectiu Ovidi Montllor, Jesús Barranco, qui va recordar la campanya que el COM ha liderat per ajudar els músics afectats per la riuada i _«intentar assolir l’objectiu de cobrir, almenys, la quarta part del valor de les pèrdues materials en instruments i equipaments»_, xifrats en més de 215.000 euros només entre l’inventari que s’ha fet entre associats al COM (quasi 200 artistes).

Barranco va agraïr el suport de les entitats patrocinadores, AVIVA, l’Ajuntament de Gandia i Caixa Popular, _«que han fet possible una vetlada on ha quedat demostrada, una vegada més, la vitalitat, la diversitat i l’originalitat d’una escena musical que és el batec del nostre poble, ni més ni menys. Una combinació admirable de talent nou i talent vell»_. El president del COM va reclamat que els artistes que usen el valencià _«mereixen més presència en l’entorn mediàtic»_ i ha considerat que haurien de constituir un _«actiu estratègic en qualsevol política cultural pensada en clau valenciana». «Negligir això és gravíssim, i estem farts de negligències gravíssimes!»_, va denunciar.

Esther i el seu grup van tancar l’acte cantant la cèlebre cançó «M'aclame a tu», que l’Ovidi va fer a partir de dos poemes de Vicent Andrés Estellés.

****RESULTATS XIX PREMIS OVIDI 2024****

**VEREDICTE JURAT DE MÚSICA**

**(Membres del jurat: Amàlia Garrigós, Carla González, Josep Vicent Frechina, Quim Vilarnau, Vicent Xavier Contrí i Xavier Aliaga)**

**Millor disc de Cançó**

**Borja Penalba, «Giròvag», Blau - Discmedi**

**Millor disc de Folk**

**Miquel Gil, «Viatger», Menuda gràcia records**

**Millor disc de Pop**

**Atlàntic, «Desnivell positiu», Autoedició**

**Millor disc de Mestissatge**

**Pep de la Tona, «El temps de la calor», Maldito Records**

**Millor disc de Rock**

**Vaire, «Catarsi», Art Gates Records**

**Millor disc de Hip hop i Electrònica**

**Palmer, «Conxorxa», Poni de Troia**

**Millor disc de Música Familiar**

**De paper, «Només les flors», Autoedició**

**Millor disc Revelació**

**Quinto, «V», Primavera d'Hivern**

**Millor Cançó**

**«Emili Baró, 14», Malifeta, «Mitologia», Atomic Records**

**Millor Musicació de Vicent Andrés Estellés**

**«Documentals», Andreu Valor, «A mamar tots els versos!», Autoedició**

**Millors Arranjaments i/o Producció**

**El Trib Reial, «Terra Màgica», Propaganda pel fet!**

**Millor Lletra**

**«Corredor del Mediterrani», Sociologia animal, «Contrapoder vol.2», Autoedició**

**VEREDICTE JURAT VISUAL** 

**(Membres: Lina Vila, Víctor Serna i Cèsar Amiguet)**

**Millor disseny de portada** 

**Mònica Casugas per «L'agraïment», d’Oller i Guerra** 

**Millor videoclip** 

**Tubal Perales, Vicent Todolí i Enric Alepuz per «Nineta», de Miquel Gil**

[Twittear](https://twitter.com/share)